వడ్డీ పెంచి నడ్డి విరిచారు!
- నాలుగున్నరేండ్ల తరువాత ఆర్‌బీఐ కీలక నిర్ణయం
- రెపొ రేటు 6.25 శాతానికి పెంపు
- 25% మేర పెరిగిన రివర్స్‌ రెపొ
-  ఏకగ్రీవంగా ఆమోదించిన ఎంపీసీ
- మరింత పెరగనున్న రుణ భారం
నవతెలంగాణ, వాణిజ్య విభాగం
ఊహించినట్టుగానే భారతీయ రిజర్వు బ్యాంక్‌ (ఆర్‌బీఐ) కీలక వడ్డీరేట్లను పెంచింది. పరపతి విధాన కమిటీ (ఎంపీసీ) సమావేశంలో ఈ మేరకు నిర్ణయం తీసుకుంది. ప్రస్తుత ఆర్థిక సంవత్సరంలో రెండో ద్వైమాసిక పరపతి విధాన సమావేశం సోమవారం (4 తేదీ) నుంచి మూడు రోజుల పాటు జరిగింది. ఈ సమావేశంలో తీసుకున్న నిర్ణయాలను బుధవారం ఆర్‌బీఐ వెల్లడించింది. కీలక వడ్డీరేట్లను పావుశాతం పెంచాలని ఎంపీసీ కమిటీ ఏకగ్రీవంగా ఆమోదించింది. దీంతో ప్రస్తుతం 6 శాతంగా ఉన్న రెపో రేటు 6.25 శాతానికి పెరగనుంది. ఆర్‌బీఐ నుంచి బ్యాంకులు తీసుకునే రుణాలపై చెల్లించే వడ్డీరేటును రెపో రేటుగా వ్యవహరిస్తుంటారు. ఎంపీసీ నిర్ణయంతో రివర్స్‌ రెపో రేటు 5.75శాతం నుంచి 6శాతానికి చేరనుంది. బ్యాంకులు స్వల్పకాలానికి రిజర్వ్‌ బ్యాంక్‌ వద్ద డిపాజిట్‌ చేసే నిధులకు అందుకునే వడ్డీ రివర్స్‌ రెపో రేటుగా వ్యవహరి స్తుంటారు. ఆర్‌బీఐ వడ్డీరేట్లను పెంచడం నాలుగున్నరేళ్లలో ఇదే తొలిసారి కావడం గమనార్హం. చివరి సారిగా జనవరి 2014లో రెపో రేటును పెంచింది. ఆ తర్వాత రేట్లను తగ్గించడం లేదా యథాతథంగా ఉంచుతూ వస్తోంది. ప్రధానమంత్రి నరేంద్ర మోదీ ప్రభుత్వం అధికారంలోకి వచ్చిన అనంతరం తొలిసారి రెపో రేటును పెంచుతూ నిర్ణయాన్ని ప్రకటించింది. 2016 జూన్‌లో మానిటరీ పాలసీ ఏర్పడినప్పటి నుంచి కూడా రెపో రేటుపెంచడం ఇదే తొలిసారి. 2018-19 ఆర్థిక సంవత్సరంలో వినియోగదారుల ధరల ఆధారిత ద్రవ్యోల్బణ సూచీ (సీపీఐ) ఈ ఆర్థిక సంవత్సరం ప్రథమార్ధంలో 4.8-4.9 శాతం మధ్య, ద్వితీయార్ధంలో 4.7 శాతం నమోదు కావొచ్చని ఆర్‌బీఐ అంచనా కట్టింది. ఇక గత సమీక్షలో అంచనా కట్టినట్లుగానే ప్రస్తుత ఆర్థిక సంవత్సరం భారత వృద్ధి రేటు 7.4 శాతంగా నమోదు కావచ్చొని ఆర్‌బీఐ ఎంపీసీ కమిటీ విశ్వాసం వ్యక్తం చేసింది. అయితే పెరుగుతున్న చమురు ధరల నుంచి వృద్ధికి ముప్పు పొంచి ఉందని కమిటీ అభిప్రాయపడింది. చమురు దెబ్బకు ధరలు కూడా పెరిగే అవకాశం లేకపోలేదని పేర్కొంది. తదుపరి పరపతి విధాన సమీక్ష సమావేశం జులై 31, ఆగస్టు 1తేదీల్లో జరగనుంది.
సామాన్యుడి నెత్తిన పిడుగే..
ఎంపీసీ నిర్ణయంతో సామాన్య భారతీయుడి నెత్తిన రుణ పిడుగు పడినట్టయింది. ఆర్‌బీఐ ఎంపీసీ కీలకమైన రేట్లను పెంచుతూ నిర్ణయం తీసుకోవడంతో ఆయా బ్యాంకులు త్వరలోనే రుణాలపై వడ్డీ రేట్లను పెంచడం ఖాయంగా కనిపిస్తోంది. దీంతో గృహ, వాహన, వ్యక్తిగత రుణాల నెలవారీ కిస్తీలు (ఈఎంఐ)మరింతగా భారం కాను న్నాయి. ఇప్పటికే చమురు ధరలు చుక్కలనంటుతుండడం, రుపాయి విలువ పడిపోతుండడం, నిత్యావసరాల వస్తువు లు పెరిగిపోయి సగటు భారతీయుడి జీవనం కష్టతరంగా మారుతున్న వేళ.. ఆర్‌బీఐ కరుణ చూపాల్సింది పోయి అకస్మాత్తుగా వడ్డీరేట్లను పెంచడం పట్ల సర్వత్రా విమర్శలు వినవస్తున్నాయి. ద్రవ్యోల్బణ నియంత్రణ చర్యల్లో భాగం గానే ఎంపీసీ ఈ నిర్ణయం తీసుకున్నట్టుగా చెబుతున్నప్ప టికీ తాజా నిర్ణయంతో సామాన్యుడికి వడ్డీ భారం పెరగనుందన్నది కాదనలేని సత్యం. దీంతో కొత్త రుణాలు తీసుకోవాలన్నా.. తీసుకున్న రుణాలను తిరిగి చెల్లించాల న్నా సామన్యుడి చేతి చమురు వదిలించుకోవాల్సిన పరిస్థితే కనిపిస్తోంది. మరోవైపు రిజర్వ్‌ బ్యాంక్‌ నెలవారీ ద్రవ్య విధాన సమీక్షకు కొద్ది రోజుల ముందే దేశీయ అతిపెద్ద ప్రభుత్వ బ్యాంకు స్టేట్‌ బ్యాంక్‌ ఆఫ్‌ ఇండియా (ఎస్‌బీఐ), పంజాబ్‌ నేషనల్‌ బ్యాంక్‌ (పీఎన్‌బీ) ఐసీఐసీఐ బ్యాంక్‌ , బ్యాంక్‌ ఆఫ్‌ బరోడా తదితర బ్యాంకులు ఇప్పటికే రుణాలపై వడ్డీరేట్లను 10 బేసిస్‌ పాయింట్లు పెంచేసిన సంగతి తెలిసిందే. ఇది ఇలా ఉంటే ఆర్‌బీఐ కీలక వడ్డీ రేటు పెంపు క్రమంలో ఇది ఆరంభం మాత్రమేనని నిపుణులు అభిప్రాయపడుతున్నారు. ఎంపీసీ ప్రకటనకు ముందే రెపో రేటు పెంపును హెచ్‌ఎస్‌బీసీ గ్లోబల్‌ రీసెర్చ్‌ అంచనా వేసింది. అంతేకాదు 2018 ఆర్థిక సంవత్సరంలో రివర్స్‌, రెపో రేట్లపై 25 బేసిస్‌ పాయింట్లు పెంపు రెండుసార్లు వుంటుందని ఉంటుందని కూడా ముందే ఊహించి చెప్పింది. ఇదే అభిప్రాయాన్ని హెచ్‌డీఎఫ్‌సీ బ్యాంకు కూడా ట్విటర్‌లో వెల్లడించిన సంగతి తెలిసిందే.
మార్కెట్లకు ఎంపీసీ బూస్ట్‌
ముంబయి: విశ్లేషకులు ఊహించిన విధంగానే ఆర్‌బీఐ కీలక వడ్డీరేట్లను పావుశాతం పెంచడంతో దేశీయ స్టాక్‌ మార్కెట్లు బుధవారం రాణించాయి. ప్రధానంగా బ్యాంకింగ్‌ స్టాక్‌ లాభాల్లో పరుగులు పెట్టాయి. ఆర్‌బీఐ నుంచి అందిన అనుకూలతల నేపథ్యంలో మదుపరులు తాజా కొనుగోళ్లకు మొగ్గు చూపడంతో బుధవారం దేశీయ స్టాక్‌ మార్కెట్ల సూచీలు భారీ లాభాలను నమోదు చేశాయి. ఆర్‌బీఐ సమీక్ష నేపథ్యంలో బుధవారం ఉదయం దేశీయ స్టాక్‌ మార్కెట్లు ఫ్లాట్‌గా ప్రారంభమయ్యాయి. సెన్సెక్స్‌ స్వల్పంగా 50పాయింట్ల లాభంతో ట్రేడింగ్‌ను మొదలుపెట్టింది. అయితే ఆ తర్వాత క్రమంగా కోలుకున్న సూచీలు జోరు పెంచాయి. బ్యాంకింగ్‌, ఆటో, స్థిరాస్తి రంగాల షేర్ల అండతో మార్కెట్లు లాభాల్లో పరుగులు తీశాయి. ఒక దశలో సెన్సెక్స్‌ 300 పాయింట్లకు పైగా లాభంతో ట్రేడ్‌ అయ్యింది. చివరకు 276 పాయింట్లు ఎగబాకి 35,179 పాయింట్ల వద్ద స్థిరపడింది. అటు నిఫ్టీ కూడా 91 పాయింట్లు లాభపడి 10,685 వద్ద ముగిసింది. ఎన్‌ఎస్‌ఈలో ఎయిర్‌టెల్‌, టైటాన్‌, టాటా మోటార్స్‌, సన్‌ఫార్మా, బజాజ్‌ ఫైనాన్స్‌ షేర్లు లాభపడగా.. హిందుస్థాన్‌ పెట్రోలియం, టెక్‌మహింద్రా, సిప్లా, గెయిల్‌, ఏషియన్‌ పెయింట్స్‌ షేర్లు నష్టల్లో నడిచాయి.
మీ స్నేహితులకు రికమెండ్ చెయ్యండి